b'\n_START_ARTICLE_\nAnssi Vesanen\n_START_PARAGRAPH_\nAnssi Vesanen (s. 21. helmikuuta 1980) on suomalainen lentopalloilija. H\xc3\xa4n pelasi kaudella 2013\xe2\x80\x932014 Lemp\xc3\xa4\xc3\xa4l\xc3\xa4n Kisassa. Aiemmin h\xc3\xa4n pelasi Tampereen Isku-Volleyss\xc3\xa4 (2001\xe2\x80\x932011) ja Vammalan Lentopallossa (2011\xe2\x80\x932012).\n_START_SECTION_\nUra\n_START_PARAGRAPH_\nVesanen on kotoisin Lemp\xc3\xa4\xc3\xa4l\xc3\xa4st\xc3\xa4 ja aloitti uransa juniorina Lemp\xc3\xa4\xc3\xa4l\xc3\xa4n Jyryss\xc3\xa4. Vuonna 2001 h\xc3\xa4n nousi Isku-Volleyn SM-liigajoukkueeseen. Ensimm\xc3\xa4isen SM-liigakautensa j\xc3\xa4lkeen Vesanen kutsuttiin A-maajoukkueeseen._NEWLINE_Uransa ensimm\xc3\xa4isen SM-mitalin Vesanen voitti kaudella 2001 kun h\xc3\xa4n juhli Suomen Cupin mestaruutta. Seuraavalla kaudella Vesanen oli voittamassa SM-kultaa ja Suomen Cupia. Kaudella 2003 Isku-Volley j\xc3\xa4i toiseksi tiukassa finaalisarjassa. Vesanen pelasi huippukaudet vuosina 2002 sek\xc3\xa4 2003, ja h\xc3\xa4net valittiin molempina vuosina SM-liigan t\xc3\xa4htiseitsikkoon._NEWLINE_Kaudella 2005 Vesanen voitti Isku-Volleyssa pronssia. Seuraavana vuonna mitali kirkastui j\xc3\xa4lleen SM-kullaksi, kun Isku-Volley pelasi historian ylivoimaisimmat pudotuspelit. Vesanen valittiin kauden j\xc3\xa4lkeen uransa kolmannen kerran t\xc3\xa4htiseitsikkoon. Kausilla 2007 sek\xc3\xa4 2008 Vesasen joukkue Isku-Volley j\xc3\xa4i SM-liigassa tiukasti nelj\xc3\xa4nneksi._NEWLINE_Kes\xc3\xa4ll\xc3\xa4 2008 Vesanen kirjoitti Isku-Volleyn kanssa kolmivuotisen jatkosopimuksen.\n_START_SECTION_\nA-maajoukkue\n_START_PARAGRAPH_\nSM-liigan parhaimpiin keskitorjujiin kuulunut Vesanen pelasi my\xc3\xb6s Suomen A-maajoukkueessa kausina 2000\xe2\x80\x932005. Kokemusta h\xc3\xa4nell\xc3\xa4 on 49 A-maaottelusta. H\xc3\xa4n pelasi EM- ja MM-karsinnoissa sek\xc3\xa4 Euroopan liigassa vuonna 2005. Euroopan liigassa maajoukkue saavutti vuonna 2005 hopeaa.\n_START_SECTION_\nPerhe\n_START_PARAGRAPH_\nVesanen on toisen polven lentopalloilija, sill\xc3\xa4 h\xc3\xa4nen is\xc3\xa4ns\xc3\xa4 Juhani Vesanen on pelannut lentopalloa sek\xc3\xa4 SM-liigassa ett\xc3\xa4 miesten A-maajoukkueessa 77 ottelun verran. H\xc3\xa4n on toiminut my\xc3\xb6s Isku-Volleyn managerina. Vesasen veli Ossi Vesanen on my\xc3\xb6s lentopalloilija ja pelannut Iskussa.'